Qañırağan qala, maska taqqan twrğındar, azıq-tülik tausıla bastağan dükender. Qıtayda oqitın qazaqstandıq studentter virus oşağı Uhan' qalasınıñ (qazaqstandıq studentterdiñ sanı boyınşa Qıtayda ondıqqa kiredi) qazirgi körinisin osılay sipattaydı.
Qıtayda bıltır jıl soñında "pnevmoniyağa wqsas auruğa şaldıqqandar" kürt köbeygen. Keyin onıñ qozdıruşısı beymälim virus ekeni belgili boldı, infekciya jwqtırğandar sanı kün sayın köbeyip jatır. Aurudan ayığa almay köz jwmğandar da köbeyip keledi. Qıtay biligi emi men vakcinaciyası tabılmağan virustıñ taraluın toqtatu jolın izdep jatır.
Aqtöbe qalasınıñ twrğını Rabiğa Sisenğalieva Uhan'da qalıp qoyğan qızı Anel' Sisenğalievanıñ jağdayına alañdaydı. Aytuınşa, Nankin qalasında oqitın qızı "qısqı demalısın ötkizu üşin Uhan'dağı qwrbısına qonaqqa barğan". Jalğız perzentin uayımdap otırğan ana Qazaqstan ükimetinen Uhan' qalasındağı student qızı men özge de qazaqstandıqtardı evakuaciyalaudı swraydı. Onıñ sözinşe, bir ğana Uhan' kolledjdiñ jataqhanasında qazir 20-25 qazaqstandıq bar.
- Qazaqstan prezidenti Qasım-Jomart Toqaev pen el ükimetinen, Qazaqstannıñ Qıtaydağı elşiliginen kömek swraymın. Uhan' qalasında qalıp qoyğan studentterdi virus qaupi äbden seyilgenşe elge evakuaciyalap, qol wşın berseñizder eken, - deydi ol.
Qañtardıñ 23-i küni Nwr-Swltanda Qazaqstan densaulıq saqtau ministrliginiñ ökili Jandarbek Bekşin brifing ötkizip, evakuaciya mäselesine qatıstı jauap berdi.
- Virus oşağınan şığuğa bolmaydı. Ereje – sol. Ondağı studentterdi Qazaqstanğa sau ekenderine köz jetkizgen soñ aldıruımız kerek. Virus jwqtırğan adam sol jerde qalıp, sonda emdelui tiis, - deydi Bekşin.
Sırtqı ister ministrliginiñ ökili Azattıqqa "Qıtaydağı qazaqstandıq studentterdiñ jağdayı baqılauda" dep mälimdedi.
- Bwl jağday sırtqı ister ministrliginiñ erekşe baqılauında. Uhan'da qalıp qoyğan barlıq studentpen baylanıs ornatılğan. Virus jwqtırğandar arasında qazaqstandıqtar joq, - dedi ministrliktiñ resmi ökili Aybek Smadiyarov Azattıqqa.
2019-nCoV degen at berilgen virus – bwğan deyin eşbir adamda anıqtalmağan koronavirustıñ bir türi. 2000 jıldarı 800-dey adamdı mert qılğan Sars virusı da osı koronavirustıñ bir türi edi.
Virus Uhan'dağı teñiz önimderi bazarınan tarağan. Keybir aqparat qwraldarınıñ jazuınşa, bazar qañtardıñ 1-inde jabılğanğa deyin onda teñiz önimderi ğana emes, jarqanat, tauıq, qoyan men jılan zañsız saudalanıp kelgen. Qañtardıñ 22-si küni "Medicinalıq virusologiya" jurnalında zertteu jariyalağan ğalımdar "virustıñ jılannan tarağanın" jazdı. Mwnı rastaytın ne joqqa şığaratın zertteuler äli jariyalanbadı.
Abai.kz